Rikors ippreżentat fit-28 ta’ Diċembru 2024 – Teva Pharma vs EMA
(Kawża T-666/24)
Lingwa tal-kawża: l-Ingliż
Partijiet
Rikorrent: Teva Pharma BV (Haarlem, il-Pajjiżi l-Baxxi) (rappreżentanti: C. Lindenthal u A. Säurig, avukati)
Konvenuta: Aġenzija Ewropea għall-Mediċini
Talbiet
Ir-rikorrenti titlob li l-Qorti Ġenerali jogħġobha:
tannulla d-deċiżjoni tal-EMA EMA/391476/2024 Rev.1 tat-28 ta’ Ottubru 2024, li tagħti lil terz, skont ir-Regolament Nru 1049/2001 tal-Parlament Ewropew u tal-Kunsill 1, aċċess għal dokument minn proċedura ta’ parir xjentifiku għall-prodott mediċinali Ferric carboxymaltose, suġġett għal ċerti redazzjonijiet;
tipprojbixxi lill-EMA milli tiżvela d-dokument mingħajr redazzjonijiet proposti fl-Anness 18; u
tikkundanna lill-konvenuta għall-ispejjeż.
Motivi u argumenti prinċipali
Insostenn tar-rikors tagħha, ir-rikorrenti tinvoka żewġ motivi.
L-ewwel motiv ibbażat fuq l-allegazzjoni li EMA applikat b’mod ħażin il-liġi sa fejn hija ddeċidiet li tiżvela informazzjoni estratta mill-parir xjentifiku tal-EMA bi ksur tal-Artikolu 4(2) tar-Regolament Nru 1049/2001. L-informazzjoni inkwistjoni tikkostitwixxi informazzjoni kummerċjalment kunfidenzjali u li għandha, bħala tali, tiġi redatta.
It-tieni motiv ibbażat fuq l-allegazzjoni li l-eżitu ta’ bbilanċjar xieraq tal-interessi, kif meħtieġ mil-liġi skont l-aħħar nofs tas-sentenza tal-Artikolu 4(2) tar-Regolament Nru 1049/2001, kellu jkun deċiżjoni li l-informazzjoni inkwistjoni ma tiġix żvelata mingħajr ir-redazzjonijiet addizzjonali proposti mir-rikorrenti.
____________
1 Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti Kapitolu 1, Vol. 3, p. 331).